En nozvezh etre dilun ha dimeurzh e oa aet tri laer, armoù ganto hag ur c’hougoul dre o fenn, da di rener ar stal Champion Plañvour a-benn goulenn outañ reiñ arc’hant kef ar stal dezho (lenn hor gatezenn embannet dec’h). Siwazh dezho, an dorfedourien o doa ranket tec’hel ha dilezel o freizh. Deuet e oa ar boliserien da herzel unan anezho, ur paotr war-dro 30 vloaz eus an Oriant. Hennezh a oa anavezet gant ar servijoù polis dija. Goude bezañ bet dalc’het dindan evezh ar polis e oa bet kaset dirak ar barner-enklasker dec’h, e-tro 4 eur noz. Da dremen an nozvezh e oa bet bac’het da c’hortoz e bac’h Roazhon. En o frankiz e veze bepred an daou dorfedour all dec’h da noz.